ประกันชีวิตกำไรครึ่งปีแรกทะลัก
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

ไทยสมุทรฯเบี้ยรับรวมเพิ่ม8% ‘กรุงเทพนิวยอร์คไลฟ์’อู้ฟู่
โพสต์ทูเดย์ — เบี้ยรับ 3 บริษัทประกันชีวิตขนาดใหญ่ครึ่งปีแรกพุ่ง แข่งฟันกำไรเลขสองหลัก 
นางนุสรา บัญญัติปิยพจน์ กรรมการผู้จัดการ บริษัท ไทยสมุทรประกันชีวิต เปิดเผยว่า ช่วงครึ่งปีแรกของปี 2553 บริษัทมีเบี้ยรับปีแรก 1,377 ล้านบาท เติบโต 26% เมื่อเทียบกับช่วงเดียวกันของปีก่อน ขณะที่เบี้ยรับรวมอยู่ที่ 5,539 ล้านบาท เติบโต 8% 
บริษัทมียอดลูกหนี้เช่าซื้อรถยนต์ในช่วงครึ่งปีแรก 1,224 ล้านบาท เติบโต 12% และมียอดสินเชื่อเช่าซื้อใหม่ 447 ล้านบาท เติบโต 22% 
ทั้งนี้ ในส่วนของการลงทุนบริษัทมีเงินลงทุน 54,923 ล้านบาท ในช่วงสิ้นเดือน มิ.ย.ที่ผ่านมา เติบโต 2.76% เมื่อเทียบกับยอดการลงทุนปีที่แล้ว 53,447 ล้านบาท
นางนุสรา กล่าวว่า บริษัทยังคงมีอัตราการเติบโตในระดับที่น่าพอใจ แม้จะได้รับผลกระทบจากสถานการณ์ความรุนแรงทางการเมืองในเดือน พ.ค. แต่บริษัทก็ได้รับผลกระทบเฉพาะใน กทม.เพียงเล็กน้อยเท่านั้น ขณะที่ตลาดต่างจังหวัดที่ไม่ได้อยู่ในพื้นที่ที่มีเหตุรุนแรงยังคงขยายตัวได้ดี และบริษัทยังมีส่วนแบ่งการตลาดเป็นอันดับ 1 ในตลาดรากหญ้าและมีลูกค้าถือกรมธรรม์จำนวนกว่า 2.3 ล้านราย
สำหรับภาพรวมธุรกิจประกันชีวิตในช่วงครึ่งปีแรก เบี้ยรับรวมไตรมาสแรกเติบโต 19% แต่ในไตรมาส 2 ธุรกิจประกันชีวิตได้รับผลกระทบเล็กน้อยจากเหตุการณ์ความไม่สงบทางการเมือง ส่งผลให้ภาพรวมในช่วง 6 เดือนแรก เบี้ยรับรวมเติบโต 15% และในช่วงครึ่งปีหลัง บรรยากาศทางการเมืองและเศรษฐกิจมีแนวโน้มสดใส จึงเชื่อว่าภาพรวมธุรกิจประกันชีวิตทั้งปีนี้จะโต 1520%
อย่างแน่นอน” นางนุสรากล่าวว่า
สำหรับแผนการดำเนินธุรกิจในช่วงครึ่งปีหลัง บริษัทยังคงเดินหน้าส่งเสริม และสนับสนุนแผนงานด้านต่างๆ เพื่อผลักดันให้ผลการดำเนินงานเป็นไปตามแผนเดิมที่วางไว้เมื่อต้นปี โดยเน้นการตอกย้ำแนวคิด “เพื่อนคู่ชีวิต...ตลอดไป”
นายเสนาะ ธรรมพิพัฒนกุล เลขานุการบริษัท บริษัท กรุงเทพประกันชีวิต กล่าวว่า ไตรมาส 2 บริษัทมีกำไร 602 ล้านบาท เพิ่มขึ้นเมื่อเทียบกับงวดเดียวกันของปีก่อนที่กำไร 233 ล้านบาท หรือ 158% เนื่องจากรายได้เพิ่มขึ้น 1,023 ล้านบาท ประกอบด้วยเบี้ยประกันภัยรับสุทธิเพิ่มขึ้น 771 ล้านบาท รายได้จากการลงทุนสุทธิเพิ่มขึ้น 158 ล้านบาท กำไรจากการลงทุนในหลักทรัพย์ 96 ล้านบาท และรายได้อื่นลดลง 2 ล้านบาท 
ขณะที่งวดครึ่งปีแรกมีกำไร 1,043 ล้านบาท เพิ่มขึ้นเมื่อเทียบกับครึ่งปีแรกของปีก่อนที่กำไร 789 ล้านบาท 
ดังนั้น ค่าใช้จ่ายในการรับประกันภัยเพิ่มขึ้น 529 ล้านบาท ประกอบด้วย เงินสำรองประกันชีวิตเพิ่มขึ้น 369 ล้านบาท เงินจ่ายตามกรมธรรม์ประกันชีวิต เพิ่มขึ้น 114 ล้านบาท เป็นต้น
นายเจฟฟรีย์ พอล นิวนัม รองกรรมการผู้จัดการใหญ่อาวุโส บริษัท ไทยพาณิชย์นิวยอร์คไลฟ์ประกันชีวิต กล่าวว่า ช่วงไตรมาส 2 ที่ผ่านมา บริษัทกำไร 565 ล้านบาท เพิ่มขึ้นเมื่อเทียบกับงวดเดียวกันของปีก่อนที่มีกำไร 416 ล้านบาท สาเหตุสำคัญมาจากรายได้เพิ่มขึ้น 1,450 ล้านบาท โดยเบี้ยประกันรับสุทธิเพิ่มขึ้น 1,319 ล้านบาท รายได้จากการลงทุนสุทธิเพิ่มขึ้น 131 ล้านบาท แต่กำไรจากการลงทุนในหลักทรัพย์ลดลง 0.3 ล้านบาท
ส่วนค่าใช้จ่ายในการรับประกันภัย เพิ่มขึ้น 1,218 ล้านบาท จาก เงินสำรองประกันชีวิต เพิ่มขึ้น 813 ล้านบาท เงินจ่ายตามกรมธรรม์ประกันชีวิต เพิ่มขึ้น 273 ล้านบาท ค่าจ้างและค่าบำเหน็จ เพิ่มขึ้น 133 ล้านบาท และ ค่าใช้จ่ายอื่น ลดลง 2.0 ล้านบาท ขณะที่ค่าใช้จ่ายดำเนินงาน เพิ่มขึ้น 35 ล้านบาท สาเหตุจาก ค่าใช้จ่ายเกี่ยวกับพนักงานเช่น เงินเดือน โบนัส เพิ่มขึ้น 39 ล้านบาท ค่าใช้จ่ายเกี่ยวกับอาคารสถานที่และอุปกรณ์ เพิ่มขึ้น 9.8 ล้านบาท ค่าใช้จ่ายด้านภาษีอากร เพิ่มขึ้น 4 ล้านบาท ค่าใช้จ่ายอื่น เช่น ค่าที่ปรึกษา ค่าบริการด้านคอมพิวเตอร์ ค่าธรรมเนียมธนาคาร ค่าใช้จ่ายเดินทาง ค่าใช้จ่ายส่งเสริมการขาย ลดลง 17 ล้านบาท และค่าใช้จ่ายภาษีเงินได้นิติบุคคล เพิ่มขึ้น 47 ล้านบาท